Liu Xiaobo (刘晓波, Changchun, 28 Desember 1955 - Shenyang, 13 Julie 2017) was 'n Chinese menseregte-aktivis. Hy is in 2010 met die Nobelprys vir Vrede bekroon vir sy 'lang en vreedsame stryd om fundamentele menseregte in China'. Liu was ten tyde van die toekenning in die tronk; hy is op 8 Desember 2008 gearresteer en meer as 'n jaar later, op 25 Desember 2009, tot elf jaar gevangenisstraf gevonnis. Die rede hiervoor was sy betrokkenheid by die opstel van Handves 08, 'n manifes vir die demokratisering van China. Liu was 'n dosent in letterkunde aan 'n onderwyserkollege in Beijing. Aan die begin van die Tiananmen-protes in April 1989 was hy op 'n studiereis na die Verenigde State. Hy het na China teruggekeer en was op 4 Junie besig met 'n hongerstaking op die plein, die dag toe die betogings bloedig onderdruk is. Hy is op 6 Junie in hegtenis geneem en het 'n anderhalf jaar in die gevangenis deurgebring. Eers daarna het 'n geregshof hom skuldig verklaar, sonder om te verduidelik op watter gronde hy teregstaan.